Natten mellem torsdag og fredag kunne flere håbefulde nordjyder ånde lettet op. For her kom beskeden om, hvorvidt de er optaget på en videregående uddannelse eller ej. Igen i år er det den uddannelse med flest ansøgere i Nordjylland medicinstudiet, mens psykologistudiet og pædagoguddannelsen afslutter top tre. På niende pladsen over de mest søgte uddannelser ligger sygeplejerskeuddannelsen, men selvom sygeplejerskeuddannelsen kun lige kæmper sig ind i top ti over de mest søgte uddannelser i Nordjylland, så er der håb at spore i tallene. I år er der nemlig 11 procent flere end sidste år, der starter på sygeplejerskeuddannelsen på University College Nordjylland (UCN) til september. - Det synes jeg er fantastisk, at vi endelig ser, at vi har knækket kurven på det drastiske fald, vi havde sidste år, fortæller rektor på UCN Kristina Kristoffersen. Drømmestudiet I Aalborg vågnede Julie Nørgaard fredag morgen op til nyheden om, at hun er optaget på sygeplejerskeuddannelsen. Hendes drøm om at blive sygeplejerske er opstod, fordi hun har selv været meget på sygehuset gennem sit liv i forbindelse med flere knæoperationer. - Det er da dejligt, det var jo det, jeg gerne ville, så det er der ikke noget at klage over, fortæller Julie Nørgaard storsmilende. Præcis sygeplejerskeuddannelsen er drømmestudiet for Julie Nørgaard, selvom faget ikke er blevet talt op de seneste år, hvor der har været skrevet og talt meget om dårlige løn- og arbejdsvilkår. Nuværende sygeplejersker har da givet den kommende studerende advarsler om at søge ind på uddannelsen, og det har netop handlet om sygeplejerskernes løn målt op imod arbejdsbyrden. På trods af det, hvorfor vil du så gå ind i det fag? - Jeg tror, at det er lige netop derfor. Det er fordi, at jeg ved, at det er der, at der er brug for hænder, og så kan man jo håbe på, at vi er med til at vende det i den rigtige retning og at forholdene og lønnen også bliver tilpasset, svarer Julie Nørgaard. Ikke klar til at juble Selvom ansøgningerne som Julie Nørgaards falder på et tørt sted for sygeplejerskefaget, så er de endnu ikke helt klar til at juble på UCN. - Vi tror ikke helt på, at udviklingen er vendt endnu. Når vi kigger på de studiepladser, vi har til rådighed, så kan vi fylde vores sommeroptag op. Vi har få ledige pladser i Hjørring og i Thisted, men når vi kigger på vores vinteroptag, så er der stadig masser af ledige pladser, siger Kristina Kristoffersen. I alt fik 3.801 ansøgere til Aalborg Universitet tilbudt en studieplads, mens 2.469 blev tilbudt en plads på Professionhøjskolen, UCN.

Referat:
Tendensen har været, at de unge ikke vil være sygeplejersker, men nu er der håb.